<classify> KESI ya uhujumu uchumi inayowakabili aliyekuwa Kamishna Mkuu wa Mamlaka ya Mapato Tanzania TRA, Harry Kitilya na wenzake, katika Mahakama ya Hakimu Mkazi Kisutu, Dar es Salaam sasa imepelekwa rasmi katika Mahakama Kuu Kitengo cha Rushwa na Uhujumu Uchumi, maarufu Mahakama ya Mafisadi.Washitakiwa wengine ni maofisa wa Benki ya Stanbic, Shose Sinare, Sio Solomon, Kamishna wa Sera ya Uchunguzi wa Madeni kutoka Wizara ya Fedha na Mipango, Benason Shallanda na Msaidizi wake, Alfred Misana ambao wanakabiliwa na mashitaka 58 yakiwemo 49 ya utakatishaji fedha.Hatua hiyo imekuja baada ya washitakiwa hao kusomewa maelezo ya mashahidi na mawakili wa serikali jana, mbele ya Hakimu Mkazi Mkuu, Huruma Shaidi. Mawakili hao ni Ester Martin, Leonard Swai kutoka Taasisi ya Kuzuia na Kupambana na Rushwa Takukuru na Tumaini Kweka.Walidai kuwa kesi hiyo itakapoanza kusikilizwa Mahakama ya Mafisadi, watakuwa na mashahidi 54, kati yao saba kutoka nje ya nchi, vielelezo 218 ikiwemo madokezo ya mawasiliano yao kwa njia ya intaneti.Baada ya kueleza ya kueleza hayo, Hakimu Shaidi alisema kuwa taarifa zote zimeshakamilika. Hivyo, alisema shauri hilo linatakiwa kuanza kusikilizwa Mahakama Kuu, ambako watakuwa na uwezo wa kujibu mashitaka au kuyakana.Washitakiwa hao wanakabiliwa na mashitaka matatu ya kughushi, moja la kuongoza uhalifu, 49 utakatishaji fedha, mawili ya kutoa nyaraka za uongo, kujipatia fedha kwa njia ya udanganyifu moja na shitaka moja la kutoa nyaraka kwa nia ya kumdanganya Katibu Mkuu Wizara ya Fedha na Mipango.Inadaiwa kati ya Machi 15, mwaka 2013 na Januari 10, mwaka 2014 ndani ya jiji la Dar es Salaam kwa nia ya kudanganya, washitakiwa wote walijipatia Dola za Marekani milioni sita, wakionesha kuwa fedha hizo zilikuwa ni malipo ya ada ya uwezeshaji wa upatikanaji wa mkopo na zililipwa kupitia Kampuni ya Egma T. Ltd.Katika mashitaka ya kwanza, ambalo ni kuongoza mtandao wa uhalifu kwa pamoja, inadaiwa walitenda kosa hilo kati ya Februari mwaka 2012 na Juni mwaka 2015 eneo la jiji Dar es Salaam, ambapo waliratibu kujipatia dola za Marekani milioni 600.Pia inadaiwa washitakiwa wote, walitenda kosa hilo Machi 18 mwaka 2013 na Januari 10 mwaka 2014 wakiwa jijini Dar es Salaam, walitakatisha dola za Marekani 6,000,000 kwa kuzitoa fedha hizo kupitia njia ya benki kwa jina la Enterprises Growth Market Advisors EGMA katika Benki ya Stanbic Tanzania.  <topic>: KITAIFA 